Man kritiek ná elektriese skokFoto: Netcare 911 ŉ Man is Donderdagmiddag in ŉ kritieke toestand na ŉ hospitaal gehaas nadat hy tydens ŉ elektriese skok brandwonde oor sy hele liggaam opgedoen het. Shawn Herbst, woordvoerder van Netcare 911, sê paramedici is omstreeks 12:50 na die toneel in La Lucia by Umhlanga aan die KwaZulu-Natalse kus ontbied. “Volgens inligting van die toneel het die man 100% brandwonde oor sy hele liggaam opgedoen nadat hy met ŉ elektriese transformator in aanraking gekom het. Hy is op die toneel vir kritieke beserings behandel,” het Herbst gesê. Volgens Crisis Medical, wie se paramedici ook op die toneel was, is die man moontlik ‘n boemelaar wat skuiling in ‘n substasie gesoek het toe die voorval gebeur het. Hy is na die Addington-hospitaal in Durban geneem. Die toneel is deur die owerhede afgesper om die voorval te ondersoek.